LT Europos Sąjungos oficialusis leidinys C 391/14

Pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2017/C 391/09)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PARAIŠKA

Pakeitimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„PATATA DELL’ALTO VITERBESE“

ES Nr. PGI-IT-01038-AM01 – 2017 5 5

SKVN ( ) SGN ( X )

1. Pareiškėjų grupė ir teisėtas interesas

„CO.P.VIT Soc. Coop. Agr.“ Via Rugarella 8 01021 Acquapendente (VT) ITALIA Tel. +39 0763733264 Faks. +39 0763731064 E. paštas info@copavit.it

„CO.P.VIT Soc. Coop. Agr.“ yra įgaliota teikti pakeitimo paraišką pagal 2013 m. spalio 14 d. Žemės ūkio, maisto produktų ir miškininkystės ministerijos sprendimo Nr. 12511 13 straipsnio 1 dalį.

2. Valstybė narė arba trečioji šalis

Italija

3. Keičiamos produkto specifikacijos dalys

— ☐ Produkto pavadinimas — ☒ Produkto aprašymas — ☐ Geografinė vietovė — ☐ Kilmės įrodymas — ☒ Gamybos būdas — ☒ Ryšys su geografine vietove — ☐ Ženklinimas etiketėmis — ☒ Kita: pakavimas

4. Pakeitimo (-ų) rūšis

— ☒ Produkto su registruota SKVN arba SGN specifikacijos pakeitimas, kuris negali būti laikomas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą — ☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris negali būti laikomas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

5. Pakeitimas (-ai)

Produkto aprašymas

1. Toliau nurodytas sakinys, esantis specifikacijos 2 straipsnyje ir bendrojo dokumento 3.2 dalyje: „„Patata dell’Alto Viterbese“ vadinamas Solanum tuberosum rūšies šakniagumbis, gaunamas iš 3 punkte apibrėžtoje vietovėje auginamų Monalisa, Ambra, Agata, Vivaldi, Finka, Marabel, Universa, Chopin, Arizona ir Agria atmainų, kuris paruoštas vartoti pasižymi tokiomis savybėmis:“ keičiamas taip: „„Patata dell’Alto Viterbese“ vadinamas subrendęs bulvinių šeimos Solanum tuberosum rūšies šakniagumbis, gaunamas iš 3 punkte apibrėžtoje vietovėje auginamų sėklinių šakniagumbių bulvių veislių, registruotų Bendrajame žemės ūkio augalų veislių kataloge, kuris paruoštas vartoti pasižymi tokiomis savybėmis:“. Leidžiama naudoti ir kitas Bendrajame žemės ūkio augalų veislių kataloge registruotas veisles. Šiuo pakeitimu ūkininkams suteikiama galimybė naudoti veisles, kurios kiekvienais metais išvedamos mokslinių tyrimų metu, ir tuo pačiu išsaugoti produkto savybes, dėl kurių jau daug metų šį produktą lydi geras vardas.

2. Specifikacijos 5 straipsnio sakinys „Jei naudojamas visas šakniagumbis, jo skersmuo negali būti didesnis negu 55 mm“ keičiamas taip: „Jei naudojamas visas šakniagumbis, jo skersmuo negali būti didesnis negu 65 mm“. Sėjai naudojamų šakniagumbių skersmuo padidintas 10 mm. Šiuo pakeitimu siekiama specifikaciją suderinti su pastaraisiais metais šiame sektoriuje paplitusia žemės ūkio praktika.

3. Specifikacijos 5 straipsnio sakinys „Rugsėjo ir spalio mėnesį žemė turi būti įdirbama mažiausiai iki 30 cm gylio, kad žiemos veiksniai (lietus, šaltis, sniegas) galėtų veikti dirvą ir suskaldytų didžiausius žemės grumstus bei sukurtų šakniagumbiams sėti tinkamą žemės tekstūrą“ keičiamas taip: „Prieš sėjos metus einančių metų rugsėjo–gruodžio mėn. žemė turi būti įdirbama ar iš dalies įdirbama mažiausiai iki 30 cm gylio, kad žiemos veiksniai (lietus, šaltis, sniegas) galėtų veikti dirvą ir suskaldytų didžiausius žemės grumstus bei sukurtų šakniagumbiams sėti tinkamą žemės tekstūrą“. Numatyta dalinio įdirbimo galimybė, kuri rekomenduojama ekologinėje žemdirbystėje ir kitose agrarinės aplinkosaugos bei klimato priemonėse, nes ji leidžia pašalinti kietąjį sluoksnį ir apsaugo dirvožemį nuo organinių medžiagų praradimo. Laikotarpis, per kurį galima atlikti žemės darbus (įdirbti ar iš dalies įdirbti žemę), pratęstas siekiant atsižvelgti į reikalavimus, susijusius su pastaraisiais metais nustatytais klimato pokyčiais.

4. Specifikacijos 5 straipsnio sakinys „Naudojamų sėklinių bulvių svoris viename hektare siekia 1 000–1 200 kg, kai gumbai supjaustyti, ir 1 800–3 000 kg, kai gumbai nepjaustyti“ keičiamas taip: „Naudojamų sėklinių bulvių svoris viename hektare yra 800–1 200 kg, kai gumbai supjaustyti, 1 500–3 000 kg, kai gumbai nepjaustyti“. Mažiausias sėklinių šakniagumbių skaičius sumažintas tiek kalbant apie pjaustytus, tiek apie nepjaustytus šakniagumbius tam, kad SGN „Patata dell’Alto Viterbese“ sertifikavimo sistemoje registruoti ūkininkai galėtų taikyti naujas žemės ūkio technikas, skirtas sodinimo išlaidoms sumažinti.

5. Specifikacijos 5 straipsnio sakinys „bulves auginti tame pačiame sklype leidžiama tik tuomet, jei tame sklype prieš tai vienerius metus augo kita kultūra“ keičiamas taip: „bulves auginti tame pačiame sklype leidžiama tik tuomet, jei tame sklype prieš tai vienerius metus augo kita, botaninei bulvinių šeimai nepriklausanti kultūra“. Šiuo pakeitimu patikslinama, kad turi būti vykdoma kultūrų kaita su kitomis, bulvinių šeimai nepriklausančiomis kultūromis, tokiu būdu siekiama kovoti su kenksmingais organizmais.

6. Išbraukiamas sakinys: „Žemę dezinfekuoti leidžiama sėjos metu laukuose arba tiesiogiai vagose“. Žemės dezinfekavimo praktika specifikacijoje buvo nustatyta dėl integruotos kovos sistemos Lacijaus regione, todėl „Patata dell’Alto Viterbese“ gamintojai jau turi laikytis šios nuostatos.

7. Specifikacijos 5 straipsnio sakinys „Augalai turi būti ravimi, kai tik išdygsta piktžolės, po to jie turi būti apkaupiami“ keičiamas taip: „Augalai turi būti ravimi, kai tik išdygsta piktžolės, po to jie turi būti vieną ar kelis kartus apkaupiami“. Numatoma galimybė augalus apkaupti kelis kartus. Šiuo pakeitimu siekiama veiksmingiau šalinti piktžoles.

8. Specifikacijos 5 straipsnio ir bendrojo dokumento 3.6 dalies sakinys „Po fizinio arba mechaninio surūšiavimo antrą kartą produktas palaikomas ozonuotame vandenyje, kad sulėtėtų oksidavimasis“ keičiamas taip: „Po fizinio arba mechaninio surūšiavimo antrą kartą produktas palaikomas tam tikrame tirpale, kad sulėtėtų oksidavimasis“. Šiuo pakeitimu atsižvelgiama į technikos pažangą, dėl kurios pakuotojai gali naudoti kitokius nei ozonuotas vanduo tirpalus tam, kad sulėtėtų bulvių oksidavimasis.

Ryšys su geografine vietove

9. Specifikacijos 6 straipsnio ir bendrojo dokumento 5.1 dalies sakinys „Žemė rūgšti – nuo 5,0 iki 6,5 pH rūgštingumo, prie kurio bulvės gerai prisitaiko, nes ši kultūra yra atspari rūgštingumui; joje daug kalio (nuo 600 iki 1 000 ppm) ir mikroelementų“ keičiamas taip: „Žemė nelabai rūgšti ir nelabai šarminė – nuo 5,5 iki 7,5 pH rūgštingumo, prie kurio bulvės gerai prisitaiko, nes ši kultūra yra atspari rūgštingumui; joje daug kalio (nuo 600 iki 1 300 ppm) ir mikroelementų“. Tai dirvožemio cheminių savybių aprašymo patikslinimas dėl „Patata dell’Alto Viterbese“ augintojų dirbamose žemėse atliktų tyrimų. Šis pakeitimas neturi poveikio nei produkto savybėms, kurios išlieka nepakitusios, nei geram produkto vardui, kuris yra svarbiausias nustatant produkto ir geografinės vietovės ryšį.

Kita

Pakavimas

10. Specifikacijos 8 straipsnio ir bendrojo dokumento 3.6 dalies pastraipos „švieži: — į 1 kg, 1,5 kg, 2 kg, 2,5 kg ir 5 kg „vert-bag“, „girsac“, maišus ir kartonines dėžes; — į 1 kg, 1,5 kg, 2 kg ir 2,5 kg tinklelius; — į 2,5 kg, 3 kg, 4 kg, 5 kg ir 10 kg maišus; — į 5 kg, 10 kg, 12,5 kg, 15 kg, 20 kg ir 25 kg kartonines dėžes; — į 12,5 kg, 15 kg, 18 kg, 20 kg ir 25 kg medines dėžes; — į 10 kg, 12,5 kg, 15 kg, 20 kg ir 25 kg pintines;“ „IV gama: — į maisto produktams skirtus permatomus, plastikinius, kontroliuojamoje atmosferoje užplombuotus 0,5 kg, 1,0 kg, 2 kg, 5 kg et 10 kg maišus; — į maisto produktams skirtus permatomus, plastikinius, vakuume užplombuotus 0,5 kg, 1 kg, 1,5 kg, 2 kg, 5 kg ir 10 kg maišus; — į maisto produktams skirtus permatomus, plastikinius, užplombuotus 0,5 kg, 1,0 kg, 2 kg, 5 kg et 10 kg maišus, kuriuose produktai laikomi vandenyje;“ keičiamos tokiu tekstu: „švieži produktai: — į 1–25 kg talpos „vert-bag“, „girsac“, popierinius maišus ir kartonines dėžes, tinklelius, maišus, medines dėžes, pintines;“ „IV gamos produktai: — į maisto produktams skirtus permatomus, plastikinius, kontroliuojamoje atmosferoje užplombuotus 0,5–10 kg maišus; — į maisto produktams skirtus permatomus, plastikinius, vakuume užplombuotus 0,5–10 kg maišus; — į maisto produktams skirtus permatomus, plastikinius, užplombuotus 0,5–10 kg (sausosios masės) maišus, kuriuose produktai laikomi vandenyje“. Šiuo pakeitimu siekiama pergrupuoti pagrindinius pakavimo būdus ir suteikti galimybę pakuoti į įvairaus svorio talpas nuo 1 iki 25 kg (švieži produktai) ir nuo 0,5 iki 10 kg (IV gamos produktai). Tokiu būdu siekiama patenkinti prekybos poreikius.

11. Specifikacijos 8 straipsnio ir bendrojo dokumento 3.6 dalies sakinys „Draudžiama parduoti nesupakuotus šakniagumbius, nebent etiketėmis būtų paženklintas kiekvienas šakniagumbis“ keičiamas taip: „Nesupakuotus šakniagumbius parduoti draudžiama“. Galimybė parduoti nesupakuotą produktą išbraukiama, nes toks pardavimo būdas nebuvo praktiškai naudojamas.

BENDRASIS DOKUMENTAS

„PATATA DELL’ALTO VITERBESE“

ES Nr. PGI-IT-01038-AM01 – 2017 5 5

SKVN ( ) SGN ( X )

1. [SKVN arba SGN] pavadinimas

„Patata dell’Alto Viterbese“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

„Patata dell’Alto Viterbese“ vadinamas subrendęs bulvinių šeimos Solanum tuberosum rūšies šakniagumbis, gaunamas iš geografinėje vietovėje auginamų sėklinių šakniagumbių bulvių veislių, registruotų Bendrajame žemės ūko augalų veislių kataloge, kuris paruoštas vartoti pasižymi tokiomis savybėmis:

Fizinės savybės:

— forma: ovalo arba taisyklingo pailgo ovalo,

— skersmuo: nuo 40 iki 75 mm,

— lupena: geltona, lygi,

— minkštimas: geltonas,

— valgoma dalis: bent 97 %.

IV gamai skirtam produktui nenustatyti jokie ribojantys formos ar dydžio kriterijai. Šis produktas pateikiamas be lupenos ir supjaustytas pagal rinkos reikalavimus.

Cheminės savybės (100 gramų valgomos dalies):

— drėgnis: nuo 75 iki 85 %,

— krakmolas: bent 10 g.

Leistina kokybės paklaida:

iki 3 mm gylio defektai laikomi paviršutiniškais ir į juos neatsižvelgiama, išskyrus paviršiaus šašligę ir didesnio nei 15 % šakniagumbių paviršiaus defektus.

Kiekvienoje rinkai skirtoje pakuotėje leidžiami tokie kokybės nuokrypiai:

— išoriniai šakniagumbių defektai: — neužaugę, pažeisti, suvytę ir deformuoti: 1 % svorio, — pažaliavę: 3 % svorio, — paviršius pažeistas šašligės: 3 % svorio, — mechaniniai pažeidimai: 3 % svorio, — pažeidimai dėl grybelinių ligų: 2 % svorio,

— vidiniai šakniagumbių defektai: — pažeisti rūdžių: 3 % svorio, — su dėmėmis po lupena: 5 % svorio, — tuščiaviduriai: 3 % svorio,

— perdirbimo defektai: — aplipę žemėmis: 1 % svorio, — neprilipusi žemė ir kitokie nešvarumai: 0 % svorio.

Bet kuriuo atveju kokybės nuokrypiai negali viršyti 10 % viso svorio; priekvapio ir prieskonio nuokrypiai neleidžiami.

Supakuoti IV gamos šakniagumbiai su dėmėmis negali viršyti 5 % visų šakniagumbių svorio.

Leidžiami skersmens nuokrypiai:

šviežių produktų rinkai skirtose pakuotėse gali būti 5 % šakniagumbių, kurių skersmuo yra mažesnis arba didesnis už nustatytąjį.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Visi „Patata dell’Alto Viterbese“ auginimo etapai turi būti atlikti 4 punkte apibrėžtoje geografinėje gamybos vietovėje.

3.5. Specialios produkto, kurio pavadinimas nurodytas, pjaustymo, trynimo, pakavimo ir kt. taisyklės

Produktas gali būti parduodamas iškart arba laikomas tamsiose šaldymo patalpose, esant 5–8 °C temperatūrai ir 88–93 % santykiniam drėgnumui. Šaldymo patalpose šakniagumbiai negali būti laikomi ilgiau nei 9 mėnesius.

Bulvės gali būti apipurškiamos daigus naikinančiomis dujomis.

IV gamos produktų apdorojimas

Bulvės nuplaunamos vandeniu, kad būtų pašalinta žemė ir kiti nešvarumai, jei tokių yra.

Po to jos mechaniškai nuskutamos ir pirmąkart surūšiuojamos, pašalinant valgyti netinkamus šakniagumbius ir nešvarumus, jei tokių dar yra (akmenukus, žoles ir kt.).

Tuomet produktas pjaustomas arba toliau perdirbamas kaip nesupjaustytas šakniagumbis.

Po fizinio arba mechaninio surūšiavimo antrą kartą produktas palaikomas tam tikrame tirpale, kad sulėtėtų oksidavimasis.

Po to jis pasveriamas ir supakuojamas į maisto produktams skirtas talpas.

Produktai „Patata dell’Alto Viterbese“ turi būti pakuojami taip:

švieži produktai:

— į 1–25 kg talpos „vert-bag“, „girsac“, popierinius maišus ir kartonines dėžes, tinklelius, maišus, medines dėžes, pintines;

IV gamos produktai:

— į maisto produktams skirtus permatomus, plastikinius, kontroliuojamoje atmosferoje užplombuotus 0,5–10 kg maišus; – į maisto produktams skirtus permatomus, plastikinius, vakuume užplombuotus 0,5–10 kg maišus; – į maisto produktams skirtus permatomus, plastikinius, užplombuotus 0,5–10 kg (sausosios masės) maišus, kuriuose produktai laikomi vandenyje; – į maisto produktams skirtus permatomus, plastikinius, užplombuotus 5–10 kg kibirus, kuriuose produktai laikomi vandenyje.

Nesupakuotus šakniagumbius parduoti draudžiama.

3.6. Specialios produkto, kurio pavadinimas nurodytas, ženklinimo etiketėmis taisyklės

Ant pakuočių klijuojamose etiketėse, be grafinio ES simbolio ir teisės aktais reikalaujamų įrašų bei informacijos, turi būti nuoroda „Patata dell’Alto Viterbese“, po kuria turi būti santrumpa „I.G.P.“ (SGN), arba įrašas „Indicazione Geografica Protetta“ (saugoma geografinė nuoroda). Draudžiama įtraukti bet kokį kitą aiškiai nereglamentuotą apibūdinimą.

4. Glaustas geografinės vietovės apibūdinimas

SGN vietovės komunos Viterbo provincijoje: Acquapendente, Bolsena, Gradoli, Grotte di Castro, Latera, Onano, S. Lorenzo Nuovo, Valentano ir Proceno.

5. Ryšys su geografine vietove

SGN „Patata dell’Alto Viterbese“ žymimi produktai gaminami Viterbo provincijos teritorijoje į šiaurę nuo Lacijaus, tarp Bolsenos ežero, Umbrijos ir Toskanos. Vietovė, kuri yra Vulsino vulkanų komplekso zonoje, pasižymi kalio turtinga vulkaninės kilmės žeme ir Bolsenos ežero veikiamu mikroklimatu. Vulkaninė kilmė turi didelės įtakos vietovės žemei, kuriai būdingi tam tikri ypatumai, kaip antai lavinės nuogulos ir piroklastinės medžiagos, taip pat itin vandeniui pralaidus, netankus priesmėlis. Žemė nelabai rūgšti ir nelabai šarminė – nuo 5,5 iki 7,5 pH rūgštingumo, prie kurio bulvės gerai prisitaiko, nes ši kultūra yra atspari rūgštingumui; joje daug kalio (nuo 600 iki 1 300 ppm) ir mikroelementų.

Klimato sąlygas veikia didžiulis Bolsenos ežero baseinas, kuris švelnina temperatūrą ir taip sudaro mikroklimato sąlygas, itin palankias „Patata dell’Alto Viterbese“ auginti. Vidutinis kritulių kiekis vietovėje – nuo 850 iki 1 200 mm per metus. Daugiausia jų iškrenta rudenį ir pavasarį, o vasarą vyrauja sausi orai. Vidutinė metinė temperatūra siekia 13,5–15,5 °C. Vienodas vietovės dirvožemio ir klimato savybes patvirtina Lacijaus fitoklimato žemėlapis, pagal kurį SGN „Patata dell’Alto Viterbese“ gamybos vietovė priskiriama tai pačiai zonai – priekalnių regionui, kuriam būdingas vidutinis, drėgnas klimatas.

„Patata dell’Alto Viterbese“ būdinga:

— ryški minkštimo spalva, kuri būna tik geltona,

— vienoda, be pakitimų lupenos spalva,

— stiprus, malonus skonis,

— itin didelė kulinarinio panaudojimo įvairovė.

SGN „Patata dell’Alto Viterbese“ savybes lemia auginimo aplinka (dirvožemis, klimatas, auginimo metodai, saugojimo būdai), todėl produkto ryšys su gamybos vietove yra akivaizdus. Būdingas produkto savybes lemia jo cheminė sudėtis, dirvožemio rūgštingumas ir jame esantys mikroelementai bei mineralai, taip pat Bolsenos ežeras. Pavasarį (balandžio–gegužės mėn.), kai bulvės pradeda dygti ir augti, SGN vietovės temperatūra būna nuo 12 iki 14,5 °C – tai idealios sąlygos fiziologiniais augimo etapais. Vasarą dėl Bolsenos ežero poveikio vietovės temperatūra pamažu didėja nuo 17 iki maždaug 24 °C liepos mėn. Per šį laikotarpį baigiasi biologinis bulvių augimo ciklas ir prasideda brendimo etapas. Dėl optimalių vietovės klimato sąlygų (žemesnės nei 24 °C temperatūros) angliavandeniai ir mineraliniai elementai geriau pasiekia augalo šakniagumbius. Rugpjūčio mėn. sausi orai (vidutinis kritulių kiekis – nuo 800 iki 1 200 mm per metus) ir aukšta temperatūra (iki 30 °C) skatina brendimo arba vytimo etapą. Be to, sausra derliaus nuėmimo etapu lemia kokybines „Patata dell’Alto Viterbese“ savybes: vienodą lupenos spalvą ir bendrą šakniagumbių išvaizdą (lietus skatina lupenos pakitimus, kurie pasireiškia tamsiomis dėmėmis).

Visos „Patata dell’Alto Viterbese“ bulvių savybės, nulemtos sąveikos su aplinka, prisidėjo prie jų gero vardo, kurį patvirtina rasti dokumentai (prekių lydraščiai, sąskaitos faktūros ir kt.), liudijantys apie seną istorinį, kultūrinį ir socialinį produkto ryšį su teritorija. Nuo XX a. pradžios apie „Patata dell’Alto Viterbese“ byloja specialūs žurnalai, nuotraukos, vietinių autorių pasakojimai ir kino filmai. Šiuo metu gerą „Patata dell’Alto Viterbese“ vardą liudija daugybė leidinių, straipsnių ir receptų. Iš svarbiausių leidinių galima paminėti du Montana Alta Tuscia Laziale komunos veikalus – „L’alta Tuscia nel Piatto – Guida ai Sapori e ai Saperi dell’ Alta Tuscia“ (2008 m.) ir „I Prodotti Agroalimentari Tipici Dell’alta Tuscia“ (2001 m.), kuriuose nuorodai „Patata dell’Alto Viterbese“, minimai kaip tipiniam vietovės produktui, skirtas atskiras skyrius, kuriame apibūdinamos skonio savybės ir panaudojimas vietiniuose receptuose. „Patata dell’Alto Viterbese“ taip pat minėtos per 2004 m. spalio 9 d. Orviete įvykusį vynų ir gastronomijos renginį „Golosando tra le Specialità della Comunità Montana Alta Tuscia Laziale“. „Patata dell’Alto Viterbese“ skirtas vadovo „Tuscia a tavola – ricette, curiosità, prodotti tradizioni gastronomiche della provincia di Viterbo“ (leid. Primaprint editori in Viterbo VI edizione, 2005 m.) skyrius. „Patata dell’Alto Viterbese“ pripažintas tipiniu Lacijaus produktu žurnalo „Informatore Agrario“ straipsnyje „Ma quante belle patate …viaggio in Italia tra le patate di grande tradizione“ (p. 22–27, 2008 m. lapkričio–gruodžio mėn.). Taip pat galima išskirti reklaminius skelbimus interneto svetainėse, kuriuose „Patata dell’Alto Viterbese“ pristatomas kaip dėl savo tirštumo idealus itališkų virtinukų gamybos produktas. Produkto svarba vietos papročiams atsispindi tradicinėse vietinių gyventojų aktyviai švenčiamose šventėse – „Sagra degli Gnocchi“, kuri nuo 1977 m. švenčiama S. Lorenzo Nuovo, ir „Sagra della Patata“, kuri nuo 1985 m. vyksta Grotte di Castro komunoje. Taip pat galima paminėti vietinių ūkininkų kooperatyvų vykdomą „Patata dell’Alto Viterbese“ reklamą per įprastų ir eksperimentinių rūšių sodo augalų parodas, kurių 5-oji buvo surengta 2001 m. Kultūrinį ryšį rodo ir platus šių bulvių naudojimas įvairiuose kituose vietinėms gastronomijos tradicijoms būdinguose receptuose, pvz., sriuboje „minestra con „l’orloge“, kuri taip vadinama dėl bulvių išpjaustymo formos, Alto Viterbese skurdžių ūkininkų tradiciškai valgytame patiekale „pasta e patate“ (makaronai su bulvėmis) ir be kiaušinių gaminamame patiekale „frittata di patate“ (omletas su bulvėmis).

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

Administracija pradėjo nacionalinę prieštaravimo procedūrą, 2017 m. kovo 20 d.Italijos Respublikos oficialiajame leidinyje Nr. 66 paskelbdama prašymą iš dalies keisti SGN „Patata dell’Alto Viterbese“.

Visas produkto specifikacijos tekstas pateikiamas interneto svetainėje:

http://www.politicheagricole.it/flex/cm/pages/ServeBLOB.php/L/IT/IDPagina/3335“

arba

Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Prodotti DOP e IGP“ (SKVN, SGN žymimi gaminiai), po to ekrano kairėje – „Prodotti DOP, IGP e STG“ (SKVN, SGN, GTG nuoroda žymimi gaminiai) ir galiausiai – „Disciplinari di produzione all’esame dell’UE“ (ES nagrinėjamos specifikacijos).

(1) OL L 343, 2012 12 14, p. 1.